

**Előterjesztés az *Interreg V-A Szlovákia-Magyarország Együttműködési Programban* való pályázati részvételről**

Tisztelt Közgyűlés!

Az Interreg V-A Szlovákia-Magyarország Együttműködési Program Irányító Hatósága, (a Külgazdasági és Külügyminisztérium) és a Szlovák Köztársaság Mezőgazdasági és Vidékfejlesztési Minisztériuma, mint Nemzeti Hatóság, 2019. szeptember 2-án pályázati felhívást tett közzé a *Természet és kultúra prioritási tengelyhez* (PA1) illeszkedően, a *határ menti terület vonzerejének* növelése (SO1.1) céljából.

A program első fordulós kiírására, 2016-ban Eger Megyei Jogú Város Önkormányzata Dobóruszka Község Önkormányzatával partnerségben nyújtott be pályázatot a Dobó István várkapitányhoz kötődő történelmi emlékek és legendák újszerű bemutatására, amelyhez a tervezett projektben egy-egy épületfelújítást is tartalmazó infrastrukturális fejlesztés kapcsolódott. A pályázat az értékelés során nem részesült támogatásban, ugyanakkor az aktuális felhívás lehetőséget ad arra, hogy a korábban kialakított partnerséget megújítsák a Felek, Eger Megyei Jogú Város Önkormányzata vezető partnerként történő szerepvállalásával.

A városvezetés az egyeztetést már megkezdte a szlovák partnerrel a felhívás 1.3. pontjában részletezett intézkedéssel kapcsolatos közös pályázat benyújtására, melynek célja a *turisztikai látványosságok közös fejlesztése* a régióba érkező várható látogatók számának növelése érdekében*.*

A felhívás értelmében a projekt alaptevékenységei magukban foglalhatják a turisztikai vonzerők építését, rekonstruálását és tartalomfejlesztését, továbbá kiegészítő tevékenység lehet a promóció (például nyomtatott, elektronikus vagy audiovizuális anyagok kidolgozása, közös promóciós kampányok, webhelyek stb.).

A kedvezményezettek a turisztikai szolgáltatások elemzésével kötelesek *piackutatás*t végezni, valamint *hasznosítási és fenntartási tervet* készíteni a támogatott helyszínek üzemeltetésére, használatára és folyamatos működésére vonatkozóan.

Az 1.3 intézkedésre rendelkezésre álló keret: 5.000.000 €; a projekt maximális mérete az összes kedvezményezett teljes költségvetésével együtt összesen: 1.000.000 € (kb. 320 000 000 Ft)

Elszámolható költségek között szerepelhetnek mint előkészítési költségek a pályázat benyújtásához szükséges tervek, tanulmányok, engedélyek, fordítás költségei a partner költségvetésének max. 10%-áig.

A projekteket az Európai Regionális Fejlesztési Alapból [ERFA], a tagállamok központi költségvetéséből és a kedvezményezettek saját forrásaiból finanszírozzák. Az egyes kedvezményezettek társfinanszírozási mértéke a tevékenységek típusától, a helytől és a kedvezményezett jogi státusától függ.

Az ERFA-társfinanszírozás maximális mértéke a projekt teljes költségvetésének **85%** -a. A *Magyarországon* nyilvántartásba vett kedvezményezettek *előleg fizetésre jogosultak*.

A *nem gazdasági tevékenységet folytató kedvezményezettek* társfinanszírozási aránya Magyarországon:

|  |  |  |  |
| --- | --- | --- | --- |
| A kedvezményezett típusa | Közösségi hozzájárulás | Nemzeti társfinanszírozás | Saját hozzájárulás |
| Egyéb szervezetek | 85% | 10% | 5% |

A pályázatokat elektronikus úton kell benyújtani az Interreg Monitoring és Információs Rendszer pályázati modulján keresztül; **pályázati beadási határidő: 2019. december 17. kedd 14.00 óra**

A megvalósításra kerülő projekteket a program Monitoring Bizottsága (MB) választja ki. A jóváhagyásra vonatkozó döntés 2020 áprilisában várható. A jóváhagyott projektek a végrehajtást az MB határozatának hatálybalépését követően kezdhetik meg, de legkésőbb 2020. július 1-jén. **Minden projektet 2023. június 30-ig kell megvalósítani**.

Figyelembe véve a projekt méretét, javaslom, hogy a Felek a teljes költségvetéssel 50-50%-os arányban tervezzenek, ami 500-500 ezer € partnerenként. A kötelező önerő mértéke 5%, ennek függvényében Eger Megyei Jogú Város Önkormányzatát illetően kb. **8 millió Ft, mely összeget előzetes kötelezettségvállalással javaslok a 2020. évi költségvetés terhére biztosítani.** **Javaslok továbbá 2 000 000 Ft ideiglenes fedezetet jóváhagyni az előkészítés költségeire** (fordításra és egyéb szükséges kiadásokra).

Kérem a Tisztelt Közgyűlést, hogy támogassa az Interreg V-A Szlovákia-Magyarország Együttműködési Programbanvaló pályázati részvételt és hagyja jóvá a pályázat benyújtását.

Eger, 2019. november 4.

Berecz Mátyás

alpolgármester

1. **Határozati javaslat:**

**Eger Megyei Jogú Város Önkormányzata Közgyűlése jóváhagyja az Interreg V-A Szlovákia-Magyarország Együttműködési Programban meghirdetett *SKHU/1902 kódszámú, Természet és kultúra-Turisztikai látványosságok közös fejlesztése* című programban való pályázati részvételt Dobóruszka Község Önkormányzatával konzorciumban, Eger Megyei Jogú Város Önkormányzata vezető partnerként történő szerepvállalásával.**

**Felelős: Mirkóczki Ádám polgármester**

**dr. Bánhidy Péter jegyzői feladatokat ellátó aljegyző megbízásából**

**Merczel Éva mb. irodavezető**

**Határidő: 2019. december 16.**

1. **Határozati javaslat:**

**Eger Megyei Jogú Város Önkormányzata Közgyűlése az Interreg *SKHU/1902 kódszámú* pályázat 50%-os arányú partneri költségvetéséhez 8 000 000 Ft önerő biztosítására vállal kötelezettséget a 2020. évi költségvetés terhére, továbbá 2 000 000 Ft ideiglenes fedezetet biztosít az előkészítés költségeire a 2019. évi költségvetés *V/13/5/K Előző évi maradványok tartaléka*** **címszámról.**

**Felelős: Mirkóczki Ádám polgármester**

**dr. Bánhidy Péter jegyzői feladatokat ellátó aljegyző megbízásából**

**Merczel Éva mb. irodavezető**

**Juhászné dr. Krecz Erzsébet gazdasági irodavezető**

**Határidő: 2019. december 16.**

1. **Határozati javaslat:**

**Eger Megyei Jogú Város Önkormányzata Közgyűlése felhatalmazza a polgármestert a szükséges jognyilatkozatok megtételére és a pályázati dokumentumok aláírására.**

**Felelős: Mirkóczki Ádám polgármester**

**dr. Bánhidy Péter jegyzői feladatokat ellátó aljegyző megbízásából**

**Merczel Éva mb. irodavezető**

**Határidő: 2019. december 16.**